Gauteng

**Gauteng** (fonetski: **Hauteng**) je jedna od devet provincija Južnoafričke Republike, koja se nalazi na sjeveroistoku države na visoravni Highveld. Glavni i najveći grad provincije je Johannesburg  u njoj leži i jedna od tri prijestolnice države Pretoria u kojoj je sjedište vlade.

*Provincija Gauteng* je dio nekadašnje Provincije Transvaal koja je ukinuta nakon prvih slobodnih općih izbora u zemlji 1994., i rušenja apartheida, te podjeljena na tri provincije Limpopo, Mpumalanga i Gauteng.
Isprva se zvala *Pretoria-Witwatersrand-Vereeniging* ali je to promijenjeno u *Gauteng* što na jeziku sotho znači *Zlatno mjesto*, kako su oni zvali Johannesburg i njegovu okolicu, koje je od 1886. postalo stvarno mjesto zlatne groznice.

## Geografija
Provincija Gauteng se prostire na 16 548 km²  i površinom je najmanja južnoafrička provincija. Ona sa sjevera graniči sa provincijom Limpopo, sa istoka sa Mpumalangom, sa juga graniči sa provincijom Slobodna Država a sa zapada sa provincijom Sjeverozapad.

Najveći dio Gautenga leži na visoravni Highveld na prosječnoj nadmorskoj visini od 1 500 m. Teren provincije je uglavnom valovit prošaran travnatim brežuljcima, sjeverni dio provincije je nešto niži i ima karakteristike tropske savane.
Između Johannesburga i Pretorije protežu se dva niska planinska masiva, dijelovi Planina Magaliesberg i Witwatersrand. Najveći i najznačaniji vodotok je rijeka Waal koja formira južnu granicu provincije prema provinciji Slobodna Država.

## Klima
Iako leži na geografskoj širini u kojoj bi se očekivala tropska klima zbog velike nadmorske visine provincija ima umjerenu kontinentalnu klimu s prosječnim godišnjim padalinama od 650&nbsp;mm. Tako da ima umjereno vruća ljeta (26&nbsp;°C - 29&nbsp;°C), i blage zime (4 - 5&nbsp;°C) bez snijega, koji ponekad padne u Johannesburgu koji leži na 1700 m, ali ima jutarnjih mrazeva.

## Stanovništvo
Prema popisu iz 2001. u provinciji je živjelo 8 837 178 stanovnika, a prema procjeni iz 2009. u provinciji živi 10 531 300 stanovnika , po tom kriteriju je najgušće naseljena južnoafrička provincija. Tri četvrtine stanovništva su crnci a bijelaca ima oko 1 / 5 , najviše stanovnika govori zulu ( 21.1%) nešto manje njih afrikaans (13.6% ), sotho (12.6% ), engleski (12.0%) i sjeverni sotho (3.5%).

## Privreda, školstvo, kultura

Gauteng ima najveću koncentraciju zlatne rude u zemlji, koja je uglavnom koncentrirana oko Johannesburga u masivu Witwatersrand. To nije jedino rudno bogatstvo te provincije, ona ima i velike količine platine, kromita iz kojeg se dobija krom, željezne rude i urana, koji se kopa na sjeveru u bazenu Bushveld. Zbog velikog broja rudnika,industrijskih pogona, brojnih banaka i financijskih institucija Gauteng je privredno najbogatija pokrajina i srce južnoafričke ekonomije. U najvećem gradu pokrajine Johannesburgu nalazi se najveći aerodrom u zemlji Tambo, koji je povezan sa svim svjetskim metropolama.

Iako najgušće naseljen,  Gauteng ima i značajne poljoprivredne površine, na kojima se uzgaja kukuruz, sirak i kikiriki, ali i voće i povrće na brojnim malim farmama za prodaju po velikim gradovima provincije. Provincija ima i brojne farme krava i snažnu mliječnu industriju.

U Gautengu se nalaze četiri velika *[[univerzitet]]a*, dva u Pretoriji  (*Univerzitet Južne Afrike* i *Univerzitet Tshwane*) i dva u Johannesburgu ( *Univerzitet Johannesburg* i *Univerzitet Witwatersrand*).

U Gautengu se nalaze paleontološki lokaliteti Swartkrans, Sterkfontein i Kromdraai u kojima su pronađeni fosili hominida, koji su 1999. uvršteni na UNESCO-vu listu mjesta svjetske baštine u Africi kao lokalitet pod nazivom - Kolijevka čovječanstva.

## Reference

## Vanjske veze

* Službene stranice provincijske vlade  
* ''Gauteng'' na portalu Encyclopædia Britannica